
Lovas turisztikai lehetőségek a Bükki Nemzeti Parkban



Témám választása során a családom ló, illetve lovassportok és programok iránti szeretete motivált. Kisgyermek korom óta minden évben rendszeresen látogatok lovas rendezvényeket, versenyeket, ezért is szerettem volna belelátni ezek szakmai hátterébe és fejlesztési lehetőségeibe.
Dolgozatom célja a hazai lovas turizmus kialakulásának és jelenlegi helyzetének bemutatása, fejlesztési alternatíváinak feltérképezése, különös tekintettel a Bükki Nemzeti Park lehetőségeire, a financiális javak szükségességének és a turizmus eme ágazata iránti kereslet előtérbe helyezésének kiemelésével.
Vizsgálataimat személyes megkeresések útján, interjúk készítésével, szakmai könyvek és szaklapok feldolgozásával, valamint a témához kapcsolódó internetes weblapok felhasználásával végeztem.
Kutatásom során a hipotéziseim a következők:
-Az állami kézben lévő lovas turisztikai egységek több lehetőséggel rendelkeznek a magánkézben lévőknél, mivel a magyar állam a Kincsem Nemzeti Lovas program megalkotásával azt tűzte ki célul, hogy Magyarország elsődleges lovas turisztikai desztináció legyen.
-Feltételezem, hogy a lovas turisztikai szolgáltatások és a lovas oktatás igénybevételére csak a jó egzisztenciával rendelkező, tehetősebb társadalmi réteg számára nyílik lehetőség.
-A turizmus ezen ágazata fellendülőben van, Magyarországon az utóbbi években a lovas szolgáltatások igénybevételére megnőtt a kereslet.
Problémafelvetéseimre a választ két magán (Mátyus Udvarház Egedhegyi Lipicai Lovastanya és Nyihaha Lovastanya Dédestapolcsány), valamint egy állami tulajdonban (Állami Ménesgazdaság Szilvásvárad) lévő lovas turisztikai egység azonos szempontok alapján történő bemutatásával, és a tulajdonlásból adódó különbségek összevetésével, párhuzamba állításával kapom meg.



